ALDE Sector 2 anunţă că s-au înscris în partid peste 50 de membri ai PNL Sector 2. Potrivit unui comunicat transmis vineri AGERPRES, în şedinţa Biroului Politic Teritorial (BPT) al ALDE Sector 2 de joi seară, condusă de preşedintele filialei, deputatul Anton Anton, a fost anunţată oficial înscrierea noilor membri, relatează Agerpres.

ALDE sector 2 precizează că, pe lângă foştii membri ai PNL, s-au alăturat filialei şi decanul Facultăţii de Hidrotehnică din cadrul Universităţii Tehnice de Construcţii Bucureşti, conf. univ. dr. ing. Alexandru - Nicolae Dimache, precum şi interpretele de muzică populară Liliana şi Violeta Geapana.

"Mă bucur că au ales să se alăture echipei noastre atât de mulţi noi membri. Îmi doresc ca Alianţa Liberalilor şi Democraţilor să devină cel mai important partid de centru-dreapta din România, iar ALDE Sector 2 să fie veriga forte din Bucureşti a partidului. Avem un drum lung de parcurs, însă prin multă muncă şi consecvenţă, vom obţine rezultatele care să menţină partidul pe trendul ascendent al sondajelor de opinie, care arată că ALDE se bucură din ce în ce mai mult de încrederea românilor", a declarat Robert Hristea, secretarul coordonator al ALDE Sector 2, conform sursei citate.

În august, preşedintele PNL, Ludovic Orban, anunța că partidul pe care îl conduce va depune un proiect legislativ prin care va fi interzis traseismul politic, una dintre prevederile iniţiativei fiind ca un parlamentar să îşi piardă mandatul dacă pleacă din partidul pe listele căruia a fost ales.

„Vom depune un proiect de lege pentru a combate traseismul politic, o chestiune care este solicitată de 90% din societatea românească şi cred că este momentul să punem piciorul în prag şi să arătăm clar cine vrea perpetuarea traseismului politic şi cine nu vrea perpetuarea traseismului politic. În ce ne priveşte pe noi, vom iniţia un proiect de lege pentru a interzice traseismul politic, iar parlamentarii care îşi părăsesc partidul pe listele căruia au fost aleşi, să îşi piardă mandatul”, spunea Orban.